LV Eiropas Savienības Oficiālais Vēstnesis C 222/9

Paziņojums importētājiem par reģistrēto eksportētāju sistēmas piemērošanu Eiropas Savienības vispārējās preferenču sistēmas satvarā

(2018/C 222/08)

Saskaņā ar Eiropas Parlamenta un Padomes 2012. gada 25. oktobra Regulu (ES) Nr. 978/2012 par vispārējo tarifa preferenču sistēmas piemērošanu un ar ko atceļ Padomes Regulu (EK) Nr. 732/2008 (1) Eiropas Savienība piešķir tirdzniecības preferences jaunattīstības valstīm vispārējo tarifa preferenču sistēmas satvarā. Saskaņā ar minētās regulas 33. panta 2. punktu produktu izcelsmes noteikumi, kas skar izcelsmes produktu jēdziena definīciju, procedūras un attiecīgās administratīvās sadarbības metodes, ir izklāstīti tiesību aktos muitas jomā, proti, Komisijas 2015. gada 28. jūlija Deleģētajā regulā (ES) 2015/2446, ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem (2), un Komisijas 2015. gada 24. novembra Īstenošanas regulā (ES) 2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (3).

Ar vispārējās preferenču sistēmas (VPS) izcelsmes noteikumu reformu 2010. gadā tika pieņemts lēmums no 2017. gada aizstāt preču izcelsmes sertifikācijas sistēmu, kurā izmanto A VEIDLAPAS sertifikātus, ar preču izcelsmes pašsertifikācijas sistēmu, ko veic reģistrētie eksportētāji (izmantojot “paziņojumus par izcelsmi”). Jaunajai sistēmai dots nosaukums “Reģistrēto eksportētāju sistēma” (REX sistēma). Saskaņā ar jaunajiem tiesību aktiem rēķindeklarācijas par sūtījumiem, kuros ietverti noteiktas izcelsmes produkti, kuru kopējā vērtība nepārsniedz 6 000 EUR, aizstāj ar paziņojumiem par izcelsmi, kurus var sagatavot ikviens eksportētājs.

REX sistēmu no 2017. gada 1. janvāra piemēro VPS saņēmējvalstīm vai teritorijām. Tomēr saskaņā ar Regulas (ES) 2015/2447 79. pantu visām VPS saņēmējvalstīm un teritorijām tika piedāvāta iespēja pašām lemt par to, vai tās dod priekšroku REX sistēmas piemērošanas sākšanai 2017., 2018. vai 2019. gadā. Katrā gadījumā tika piešķirts viena gada pārejas periods un šo pārejas periodu pēc saņēmējvalsts vai teritorijas paziņojuma Eiropas Komisijai varētu pagarināt vēl par sešiem mēnešiem.

Pārejas periodā VPS saņēmējvalstu vai teritoriju kompetentās iestādes var turpināt izsniegt A VEIDLAPAS izcelsmes sertifikātus vēl nereģistrētiem eksportētājiem. Eksportētājiem, kas ir reģistrēti, ir piemērojama tikai REX sistēma.

No 2017. gada 1. janvāraREX sistēmu sāka piemērot šādām VPS saņēmējvalstīm vai teritorijām: Angola, Austrumtimora, Burundi, Butāna, Centrālāfrikas Republika, Čada, Dienvidsudāna, Džibutija, Ekvatoriālā Gvineja, Etiopija, Gvineja-Bisava, Indija, Jemena, Kenija, Kiribati, Komoru Salas, Kongo, Kongo Demokrātiskā Republika, Kuka Salas, Laosa, Libērija, Mali, Mikronēzija, Nauru, Nepāla, Niue, Pakistāna, Santome un Prinsipi, Sjerraleone, Somālija, Togo, Tonga, Tuvalu, Zambija un Zālamana Salas.

Ņemot vērā viena gada pārejas periodu un iespēju to pagarināt vēl par sešiem mēnešiem, visām iepriekš minētajām VPS saņēmējvalstīm vai teritorijām no 2018. gada 1. jūlija ir pilnībā jāpiemēro REX sistēma. Tomēr jāatgādina, ka VPS saņēmējvalstis vai teritorijas ir tiesīgas piemērot REX sistēmu tikai pēc tam, kad tās izpildījušas Regulas (ES) 2015/2447 70. un 72. pantā paredzētos priekšnoteikumus. Saņēmējvalstis vai teritorijas, kuras līdz minētajam datumam nebūs izpildījušas minētos priekšnoteikumus, nevarēs piemērot REX sistēmu. Tādējādi tās nevarēs saņemt VPS preferences, sākot no 2018. gada 1. jūlija līdz brīdim, kad tās būs izpildījušas priekšnoteikumus. Sīka informācija par reģistrēto eksportētāju sistēmas piemērošanas datumiem visām VPS saņēmējvalstīm vai teritorijām ir atrodama tīmekļa vietnē Europa (4). Uzņēmēji ir aicināti regulāri apmeklēt šo tīmekļa vietni, lai pārbaudītu, vai iepriekš minētās VPS saņēmējvalstis vai teritorijas ir tiesīgas izmantot REX sistēmu un no kura datuma.

Eiropas Komisija informē Eiropas Savienības uzņēmējus, ka no 2018. gada 1. jūlija (5) preču preferenciālās izcelsmes apliecinājumam var izmantot tikai “paziņojumus par izcelsmi”, ko sagatavojuši eksportētāji, kuri reģistrēti šajās VPS eksportētājvalstīs vai teritorijās, vai kurus sagatavojuši šo valstu vai teritoriju eksportētāji, ja sūtījumā ietverto noteiktas izcelsmes produktu kopējā vērtība nepārsniedz 6 000 EUR.

Tāpēc VPS preferences tiks atteiktas, ja kā apliecinājumi VPS preferenciālajai izcelsmei tiks iesniegti A VEIDLAPAS sertifikāti, kuri izdoti pēc 2018. gada 1. jūlija. VPS preferences tiks atteiktas arī tad, ja kā apliecinājumi VPS preferenciālajai izcelsmei sūtījumiem, kas ietver noteiktas izcelsmes produktus, kuru kopējā vērtība nepārsniedz 6 000 EUR, tiks iesniegtas rēķindeklarācijas, kuras sagatavotas pēc 2018. gada 1. jūlija.

Tāpēc uzņēmējiem, kas iesniedz dokumentārus pierādījumus par izcelsmi Eiropas Savienībā vispārējās preferenču sistēmas satvarā, ir ieteicams veikt visus vajadzīgos pasākumus un piesardzības pasākumus, lai nodrošinātu, ka to piegādātāji iepriekš minētajās VPS saņēmējvalstīs vai teritorijās ir brīdināti par procedūras maiņu attiecībā uz preferenciālās izcelsmes apliecinājumiem un par sekām, ja tiek iesniegts nepareizs izcelsmes apliecinājums (A VEIDLAPAS sertifikāts vai rēķindeklarācija).

Tīmekļa vietnē Europa iekļauts arī to VPS saņēmējvalstu saraksts, kuras saskaņā ar Regulas (ES) 2015/2447 79. pantu ir paziņojušas Eiropas Komisijai par REX sistēmas piemērošanu no 2018. gada 1. janvāra (6) vai no 2019. gada 1. janvāra (7).

(1) OV L 303, 31.10.2012., 1. lpp.

(2) OV L 343, 29.12.2015., 1. lpp.

(3) OV L 343, 29.12.2015., 558. lpp.

(4) https://ec.europa.eu/taxation_customs/business/calculation-customs-duties/rules-origin/general-aspects-preferential-origin/arrangements-list/generalised-system-preferences/the_register_exporter_system_en

(5) Regulas (ES) 2015/2447 92. un 93. pants un 22-07. pielikums.

(6) Minētās VPS saņēmējvalstis vēlākais 1.7.2019. pilnībā piemēro REX sistēmu.

(7) Minētās VPS saņēmējvalstis vēlākais 1.7.2020. pilnībā piemēro REX sistēmu.